Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(Käesoleva dokumendiga asendatakse väljaandes ELT C 203, 17.6.2020, lk 7 avaldatud tekst)

(2020/C 322/10)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Λουκάνικο Πιτσιλιάσ“ / „Loukaniko Pitsilias“

ELi nr: PGI-CY-02369 – 15.9.2017

KPN ( ) KGT (X)

1. Nimetus(ed)

„Λουκάνικο Πιτσιλιάσ“ /„Loukaniko Pitsilias“

2. Liikmesriik või kolmas riik

Küpros

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetusega „Λουκάνικο Πιτσιλιάς“ / „Loukaniko Pitsilias“ tähistatakse laagerdunud, suitsutatud ja veinis marineeritud lihatoodet, mille tootmisel ei kasutata säilitusaineid (nt nitraadid, nitritid, polüfosfaadid), lõhna- ja maitsetugevdajaid ega muid lisandeid. Ka toote toorainetes ei ole säilitusaineid (nt nitraadid, nitritid) ega muid lisandeid.

Toote valmistamisel kasutatakse järgmisi tooraineid:

— seaduses nõutud viisil tapetud (verest täielikult tühjaks lastud ja kohe jahutatud), tervete sigade lihast tehtud hakkliha. Vastuvõtmisel kontrollitakse saadud liha värvust (peab olema iseloomulikult helepunane), lõhna (hea) ja sisetemperatuuri (0–4 °C);

— puhastatud ja soolatud seasooli, mille temperatuur on alla 4 °C. Vastuvõtmisel kontrollitakse saadud soolte puhtust ja lõhna (hea);

— kuiva punast veini, mis on toodetud kohaliku viinamarjasordi ’Mavro’ või ka sordi ’Maratheftiko’ viinamarjadest. Veini vastuvõtmisel kontrollitakse saadud veini lõhna (peab olema sordile iseloomulik), alkoholisisaldust (12–15 %) ja suhkrusisaldust (alla 4 g/l);

— jämedat (mere)soola;

— purustatud koriandrit (Coriandrum sativum), jahvatatud vürtsköömnet (Cuminum cyminum) ja jahvatatud musta pipart (Piper nigrum).

Toode „Λουκάνικο Πιτσιλιάς“ / „Loukaniko Pitsilias“ on järgmiste omadustega.

Füüsikalised omadused

Toode lastakse tarbimisse paaris vorstikeste ketina või eraldatud vorstikestena.

Iga vorstike on pikk, kitsas ja silinderjas.

Üksikvorstikese läbimõõt: 2–4 cm;

üksikvorstikese pikkus: 5–40 cm.

Organoleptilised omadused

Värvus: pealt tume hallikaspruun kuni must ja seest hele purpurpunane, selgelt eristuvate valgete rasvakogumitega.

Lõhn: suitsune, tunda on punast veini, koriandrit (Coriandrum sativum) ja vürtsköömnet (Cuminum cyminum).

Maitse: veidi soolane, tunda on selgelt eristuvat punast veini, suitsusust, koriandrit, vürtsköömnet ja musta pipart (Piper nigrum).

Tekstuur: tihedasti kokkujääva tekstuuriga; lõikamisel jääb iga viil terveks, ilma et peenendatud lihamassisegu laguneks.

Keemilised omadused

Veesisaldus: 40 %–60 %;

naatriumkloriid: 1,5 %–3 %;

maksimaalne rasvasisaldus: 35 %.

Toodet „Λουκάνικο Πιτσιλιάς“ / „Loukaniko Pitsilias“ võib müüa pakendatult või lahtiselt ning tervikuna või viilutatult.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Λουκάνικο Πιτσιλιάς“ / „Loukaniko Pitsilias“ valmistamisel kasutatav punast veini toodetakse määratletud geograafilise piirkonna viinamarjaistandustes peamiselt sordi ’Mavro’ viinamarjadest. Kõnealused istandused asuvad Pitsiilia piirkonnas, kus toodetakse kontrollitud päritolunimetusega veine. Nimetatud istandused võivad kasvatada ka sorti ’Maratheftiko’ (Vamvakada).

Pitsiilia piirkonnale on iseloomulik pinnase eripärane morfoloogia ja kvaliteet, mis koos muude tunnusjoontega (asukoha kõrgus merepinna suhtes, väheviljakas ja kallakpinnas, erodeerunud vulkaanilised kivimid ning vähesed sademed viinamarjade valmimise ajal) soodustavad veinivalmistamiseks vajalike viinamarjade kasvatamist. Tänu kõnealustele klimaatilistele ja morfoloogilistele iseärasustele on Pitsiilia piirkonnas toodetud vein eriliste organoleptiliste ja kvaliteediomadustega, mis siiratakse tootele ja mõjutab selle organoleptilisi omadusi, sest veinis leotamine on oluline osa säilitusprotsessis.

3.4. Täpsustage tootmise erietapid, mis peavad toimuma määratletud geograafilises piirkonnas

Toote „Λουκάνικο Πιτσιλιάς“ / „Loukaniko Pitsilias“ tootmisetapid, mis peavad toimuma määratletud geograafilises piirkonnas: hakkliha kuivsoolamine ja vähemalt kolme päeva jooksul veinis leotamine, vürtside lisamine, segu seasoolde toppimine, soolte vahedega sidumine, et moodustuks toote „Λουκάνικο Πιτσιλιάς“ / „Loukaniko Pitsilias“ kett, vorstikettide suitsutamine 2–5 päeva ning (vajaduse korral) vorsti laagerdamisruumis hoidmine, et toode oleks tootja soovitud veesisaldusega (punkt 3.2).

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

Olenemata sellest, kas toode on pakendatud, lahtine, tervik või viilutatud, peab sel olema märgistus, kus on kirjas selle registreeritud nimetus ning tootmisüksuse andmed ning/või viilutamis- ja pakendamiskoha andmed (kui viilutamine ja pakendamine ei toimu tootmiskohas).

4. Geograafilise piirkonna täpne määratlus

Määratletud geograafiline piirkond Pitsiilia on teadaolevalt mägine. Kõnealune piirkond koosneb merepinna suhtes kõrgusel 700 meetri või rohkem asuvatest aladest ja hõlmab järgmiste haldusüksuste territooriume:

Nikosia piirkond: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi ja Kambi;

Larnaca piirkond: Odou;

Limassoli piirkond: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra ja Chandria.

5. Seos geograafilise piirkonnaga

Nimetuse „Λουκάνικο Πιτσιλιάς“ / „Loukaniko Pitsilias“ kaitstud geograafilise tähisena registreerimise taotluse aluseks on toote füüsikalised, keemilised ja organoleptilised omadused, mis kujunevad välja ja säilivad sellise tootmisprotsessi käigus, mille puhul ei ole vaja kasutada mingeid lisandeid ega muid lisaaineid.

Toote „Λουκάνικο Πιτσιλιάς“ / „Loukaniko Pitsilias“ omadused põhinevad tootjate oskusteabel:

iga tootja valib ise tootmiseks vajaliku liha. Tootjad kasutavad searümba eri osade (muud kui elutegevuseks tähtsad elundid) lihast tehtud eri rasvasisaldusega hakkliha. Sel viisil on tootjatel võimalik rasva lisada või ära võtta. Oma kogemustest lähtuvad tootjad tagavad selle protsessi lõpuleviimisel, et toote „Λουκάνικο Πιτσιλιάς“ / „Loukaniko Pitsilias“ rasvasisaldus ei ületaks 35 %, mis muudaks vorsti tekstuuri pehmemaks kui vaja.

Tootjad soolavad hakkliha oma kogemusele tuginedes ja segavad seda aeg-ajalt, et sool jaguneks hakklihas ühtlaselt ja lõpptoode oleks soovitud soolasusega.

Soolamine ja veinis leotamine on samaaegne. Vähemalt kolm päeva liguneb soolatud hakkliha veinis, kus seda korrapäraselt segatakse, et veinile omane maitse, lõhn ja värvus püsiks lihasegus muutumatuna.

Toote „Λουκάνικο Πιτσιλιάς“ / „Loukaniko Pitsilias“ sisu tunnuslik tugev veini maitse ja lõhn tuleneb valitud asjakohasest veinist, selle aroomist ja keemilistest omadustest ning ajavahemikust, mille jooksul hakkliha veinis leotatakse. Vein peab olema punane ja kuiv, saadud kohalikest viinamarjaistandustest, kus kasvatatakse valdavalt (80 % viinamarjaistanduste kogupindalast) kohalikku sorti ’Mavro’, aga lisaks sellele võib kasvatada ka sorti ’Maratheftiko’.

Peale soola ja veini lisatakse lihasegusse ka vürtse.

Soolamine, veinis leotamine, vürtside lisamine ja segu segamine on olulised tootmisetapid, mis tagavad selle, et vorstikesed on toodetud ühest ja samast hakklihasegust ning need on ühesuguste kvaliteediomadustega.

Kui segu on saavutanud tootja arvates soovitud omadused, topitakse see seasoolde. Sooled seotakse kinni otstest ja väikeset vahedega, et moodustuks toote „Λουκάνικο Πιτσιλιάς“ / „Loukaniko Pitsilias“ kett. Tootjate oskusteabe oluline osa on väikeste augukeste tegemine soolte toppimise ja sidumise ajal, et üleliigne vedelik välja valguks. Kui seda ei tehtaks, oleks lõpptoode väga ebaühtlane ja sisaldaks õhumulle.

Ka suitsutamine on tootjate oskusteabe tähtis osa, sest see määrab ära lõpptoote maitse, lõhna, tekstuuri ja värvuse. Suitsutamine on tootmisetapp, mille käigus kujuneb toote „Λουκάνικο Πιτσιλιάς“ / „Loukaniko Pitsilias“ kesta värvus, mis muutub tumedamaks mõõduka, järkjärgulise külmsuitsutamise käigus. Selle üle, kui intensiivne on tuli, kui kaua suitsutatakse, kui kaugel on vorstikesed tulest ja kui sageli neid suitsutusahjus ümber pööratakse, otsustab tootja oma kogemustele tuginedes, et lõpptoode oleks küll suitsune, aga selle veinis ja vürtsides leotatud lõhn ja maitse ei muutuks. Ilmastikutingimustest sõltuva tule eri tugevusega tagatakse toote muutumatu maitse ja tekstuur. Kui tuli on suitsutamise ajal liiga intensiivne, tuleb lõpptoode krõbedam ja välisvärvus tumedam, mis ei ole soovitud omadused.

Suitsutamine ja (vajaduse korral) laagerdamisruumis küpsemine annavad tootele soovitud niiskusesisalduse ning võrreldes sarnaste suitsutamata ja laagerdamata toodetega iseloomuliku püsivama tekstuuri.

Pitsiilia kliimat iseloomustavad kuivad jahedad suved ja pehmed talved; kallakutel lasub suhteliselt toitainevaese mullaga pinnas. See on aidanud kaasa selliste tootmis- ja säilitamismeetodite väljakujunemisele, mille abil töödeldud lihatooted säilivad toatemperatuuril. Nii sai pere kogu aasta vältel liha süüa. Selliste toodete valmistamise muutumatuna püsinud oskusteavet on antud edasi põlvest põlve ning Pitsiilia tootjad kasutavad sama oskusteavet ka tänapäevastes tootmiskohtades.

Pitsiilia pinnase ja kliima tõttu kasvatatakse seal teiste piirkondadega võrreldes vähem viinamarju, aga nende mahlas on rohkem polüfenoole. Toote „Λουκάνικο Πιτσιλιάς“ / „Loukaniko Pitsilias“ tootjad on peale muu tootmisalase oskusteabe pärinud ka suurepärase tumeda viinamarja, millest kirjutas N. Ierides Küprose lühiajaloos (1903: Brief History of Cyprus). Kohaliku sordi ’Mavro’ viinamarjale omane intensiivne lõhn ja maitse tugevdavad toote ja piirkonna vahelist seost veelgi enam.

Tänu tootjate oskusteabele ja piirkonna veinist saadud omadustele on toode „Λουκάνικο Πιτσιλιάς“ / „Loukaniko Pitsilias“) koos tootega „Pafítiko Loukaniko“ omandanud Küprose parimate vorstitoodete maine (P. Xioutas, 1978: Kypriaki Laografia ton Zóon („Loomad Küprose folklooris“).

Pitsiilia töödeldud lihatooted (sh „Λουκάνικο Πιτσιλιάς“ / „Loukaniko Pitsilias“) on selle konkreetse piirkonnaga lahutamatult seotud – trükistes ja/või veebis avaldatavas turismiinfos selle paiga ja/või toitude kohta tuuakse need alati eraldi välja (Küprose põllumajanduse, loodusvarade ja keskkonna ministeerium, 2011: Gastronomikos Chartis tis Kyprou („Küprose kulinaarne kaart“) ja Florentia Kithraiotou, 2009: Trofi: aformi schesis („Toit: suhte alus“).

Viide tootespetsifikaadi avaldamisele

(viitemääruse artikli 6 lõike 1 teine lõik)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) ELT L 343, 14.12.2012, lk 1.